60-jarige in Bloem vermoorOrton Olivier wat op sy ma se liggaam afgekom het. Foto: Galoome Shopane / Central Media Group / OFM Susan Olivier (60) is Donderdag dood aangetref in haar meenthuis in Pellissier, Bloemfontein. Kaptein Chaka Marope, ŉ polisiewoordvoerder, het Vrydag aan Maroela Media gesê haar seun, Orton, het Donderdag omstreeks 08:00 op haar liggaam afgekom. Die voorval het in die Voorwaarts-meenthuiskompleks in Pellissier plaasgevind. “Haar liggaam is in ŉ droë plas bloed op die vloer in die gang aangetref,” het Marope gesê. Volgens Marope is die motief vir haar moord nog nie bekend nie. “Die polisie vermoed dit mag verband hou met ŉ huisbraak, want die oorledene se handsak met waardevolle dokumente word vermis.” Olivier was Sondag omstreeks 15:00 vir die laaste keer gesien. Marope sê daar was geen teken van geforseerde toegang tot die huis nie, en die deure was nie gesluit nie. Orton het aan OFM-nuus gesê dit is die eerste keer wat so iets in die kompleks plaasvind. “Dit is ŉ relatiewe veilige plek en daar het nog nooit inbrake hier voorgekom nie,” het Orton gesê. Hy het gaan ondersoek instel nadat vriende van sy ma haar sedert Woensdag nie in die hande kon kry nie. Die polisie ondersoek ŉ saak van moord. Teen Vrydagoggend is niemand nog in verband met die voorval in hegtenis geneem nie.